text: Politiker: Ærgerligt at psykiatriske vagttelefoner bruges for lidt
  29 maj 2017 kl. 06.27
  Efter campingdrabet i Vejers ønsker Dansk Folkepartis Thies Mathiasen nu en landsdækkende, psykiatrisk hotline.
  Når politiet er i kontakt med personer med psykiske problemer, kan de til enhver tid kontakte en vagthavende på den psykiatriske akutmodtagelse på en af Region Syddanmarks hospitaler i Esbjerg, Kolding, Aabenraa og Odense. Her kan de få råd og vejledning, men de har ikke mulighed for at sende bud efter et psykiatrisk akutteam.
  Derfor benyttede Syd- og Sønderjyllands Politi sig ikke af muligheden i forbindelse med drabet på Stjerne Camping i Vejers.
  Thies Mathiasen, formand, Psykiatri- og socialudvalget, Dansk Folkeparti, Region Syddanmark: "Det er dybt ærgerligt. Vi har netop disse muligheder for at lette politiets arbejde."
  Ifølge formanden for Psykiatri- og socialudvalget i Region Syddanmark, Thies Mathiasen (DF), sker det også kun i gennemsnit én gang om måneden. Tallene har han fra psykiatrien. Han undrer sig over, at de psykiatriske vagttelefoner ikke bruges oftere.
  - Det er dybt ærgerligt. Vi har netop disse muligheder for at lette politiets arbejde, så de slipper for at køre land og rige rundt for at få hjælp, siger Thies Mathiasen til TV SYD.
  Han fortæller, at politiet er i daglig kontakt med personer, der skønnes at have psykotiske eller psykoselignende symptomer. Han mener, det er problematisk, at de psykiatriske vagthavende kun bliver kontaktet én gang om måneden.
  - Jeg ved ikke, om vi fra regionens side har været for dårlige til at kommunikere mulighederne ud, eller om politiet er for dårlige til at have det som en del af deres beredskab.
  Han foreslår derfor, at der indføres en landsdækkende, døgnåben, psykiatrisk hotline, som politiet, sagsbehandlere og andre med kontakt til psykiatriske patienter kan benytte sig af.
  - Der skal være ens retningslinjer over hele landet. I dag har vi forskellige systemer, slutter Thies Mathiasen.
  Syd- og Sønderjyllands Politi skrev fredag i en pressemeddelelse, at vagtcentralen er bekendt med aftalen med Region Syddanmark. Men ud fra de oplysninger, der blev givet under samtalerne med ejeren af campingpladsen, var det politiets vurdering, at der ikke var behov for rådgivning, da personen ikke skønnedes at kunne tvangsindlægges, fordi vedkommende ikke skønnedes at være til alvorlig fare for sig selv eller andre borgere.
  
  